אהבת הארץ
והארץ מחולקת למחוזות הזיכרון וגלילי התקווה,; ותושביהם מתערבבים אלה עם אלה,; כמו חוזרים מחתונה עם חוזרים מליווית המת.; והארץ לא מחולקת לשיטחי מילחמה ולשיטחי שלום.; ומי שחופר גומה נגד פגזים,; ישוב וישכב בה עם נערתו,; אם יחיה לשלום.; והארץ יפה.; אפילו אויבים מסביב מקשטים אותה; בנשק מבריק בשמש; כמחרוזת על צוואר.; והארץ ארץ חבילה:; והיא קשורה היטב והכל בה, והיא קשורה חזק; והחוטים לפעמים מכאיבים.; והארץ קטנה מאוד,; ואני יכול להכיל אותה בתוכי,; סחף הקרקע סוחף גם את מנוחתי; ומיפלס הכינרת תמיד בתודעתי.; ולכן אני יכול לחוש אותה כולה; בעצימת עין: ים עמק הר.; ולכן אני יכול לזכור את כל אשר קרה בה; בבת אחת, כאיש שזוכר; את כל חייו ברגע מותו.; 